SKRIFTLIG FORESPØRGSEL E-2006/01

af Cristiana Muscardini (UEN) til Kommissionen

(6. juli 2001)

Om: Kemiske produkter i fastfood

Det fremgår af foruroligende afsløringer i en bog af Eric Schlosser med titlen Fast Food Nation, at der bag smagen i den mad, der serveres på fastfood-restauranter verden over, skjuler sig kemiske aromastoffer, der er sundhedsfarlige, fordi de skulle forårsage fedme og indebære risiko for hjerteanfald, endetarms- og mavekræft, sukkersyge, højt blodtryk og sterilitet.

Kan Kommissionen på baggrund af disse foruroligende påstande oplyse:

1. Om den har kendskab til dette problem?

2. Om den agter at gennemføre undersøgelser for at slå fast, om disse påstande har hold i virkeligheden?

3. Hvilke initiativer den i tilfælde af, at de oplysninger, den ligger inde med, skulle vise sig at bekræfte ovennævnte påstande, agter at fremme for at beskytte de europæiske borgeres sundhed?

Svar afgivet på Kommissionens vegne af David Byrne

(5. september 2001)

Kommissionen er ikke bekendt med den omtalte publikation og kan ikke kommentere indholdet. Kommissionen vil imidlertid gerne gøre opmærksom på gældende lovgivning og de foranstaltninger, der er truffet for at garantere sikkerheden ved aromastoffer.

Fællesskabslovgivningen vedrørende aromastoffer sigter mod et højt niveau for beskyttelse af forbrugernes sundhed og omfatter brugen af aromastoffer i alle fødevarer, altså ikke kun i bestemte fødevarekategorier.

Rådets direktiv 88/388/EØF af 22. juni 1988 om indbyrdes tilnærmelse af medlemsstaternes lovgivning om aromaer, som må anvendes i levnedsmidler, og om udgangsmaterialer til fremstilling af disse(1) forbyder tilsætning af visse stoffer til fødevarer og fastlægger maksimalgrænseværdierne for disse stoffer i fødevarer, som er tilsat aromastoffer og andre levnedsmidler, der har aromagivende egenskaber. Disse stoffer er toksiske og findes naturligt i udgangsmateriale for aromastoffer som f.eks. krydderurter og krydderier og kan normalt ikke undgås. Indtagelsen af sådanne stoffer via aromastoffer er normalt lille i forhold til indtagelsen via krydderurter og krydderier.

Kommissionen er for øjeblikket ved at forberede en ændring af direktiv 88/388/EF, herunder en ajourføring af fortegnelsen over toksiske stoffer og maksimumindholdet af toksiske stoffer i fødevarer. Derfor har Kommissionen anmodet om rådgivning fra Den Videnskabelige Komité for Levnedsmidler. Udtalelserne fra de forskellige underudvalg under denne komité forventes at foreligge inden udgangen af 2001, hvorefter Kommissionen har til hensigt at forelægge et forslag for Parlamentet og Rådet.

I Europa-Parlamentets og Rådets forordning (EF) nr. 2232/96 af 28. oktober 1996(2) fastlægges fællesskabsproceduren for aromastoffer, som anvendes eller er bestemt til anvendelse i eller på levnedsmidler. Proceduren er betinget af, at Den Videnskabelige Komité for Levnedsmidler foretager en udførlig videnskabelig evaluering af aromastoffer, som anvendes i medlemsstaterne (forordning (EF) nr. 1565/2000(3)). Denne evaluering blev indledt i juli 2000. Når evalueringen er afsluttet, vil Kommissionen fremsætte forslag om en fortegnelse over de aromastoffer, der som de eneste tillades anvendt i Fællesskabet. Hvis det under evalueringen viser sig, at et aromastof ikke opfylder de almindelige kriterier for anvendelse og sikkerhed, slettes det af fortegnelsen over de aromastoffer, som må anvendes i medlemsstaterne.

(1) EFT L 184 af 15.7.1988.

(2) EFT L 299 af 23.11.1996.

(3) EFT L 180 af 19.7.2000.